Ses leerlinge in hospitaal vir breinvliesontsteking | Maroela Media
Ses leerlinge is in die hospitaal in Brits, Noordwes, opgeneem vir waarneming en behandeling van breinvliesontsteking. Die kinders het meer as twee van die simptome van die siekte getoon toe hulle Donderdag by Sereophata Primary School in Majakaneng teen meningitis ingeënt is.
Meer as 'n duisend leerlinge en hulle onderwysers is ingeënt na die dood verlede maand van drie leerlinge by die skool.
'n Bewusmakingsveldtog om die verspreiding van die meningitis-virus te bekamp, is onlangs in die gebied deur die departement van gesondheid van stapel gestuur. Motsamai Moloi, die departement se distriksbestuurder, het gesê die veldtog sal die naweek voortduur. Moloi het gesê al die skole in die gebied word besoek en pamflette word uitgedeel. Kerke sal ook op Sondag besoek word om seker te maak dat almal die inligting ontvang.